# Príkaz ministra č. 18/2020 k čerpaniu finančných prostriedkov počas trvania mimoriadnej situácie, núdzového stavu alebo výnimočného stavu vyhláseného v súvislosti s ochorením COVID-19

Gestorský útvar: Sekcia financovania, rozpočtu a výkazníctva č.: 2020/10915:1-A1920

Minister školstva, vedy, výskumu a športu podľa  článku 11 ods. 2 písm. f) druhého bodu Organizačného poriadku Ministerstva školstva, vedy, výskumu a športu Slovenskej republiky (ďalej len „ministerstvo“) vydáva tento príkaz:

### 

* 1. Počas mimoriadnej situácie, núdzového stavu alebo výnimočného stavu vyhláseného v súvislosti s ochorením COVID-19 (ďalej len „krízová situácia“) možno čerpať finančné prostriedky zo štátneho rozpočtu len po dôslednom posúdení nutnosti výdavku z hľadiska rozsahu a času.
  2. Ak výdavky vyplývajú z plnenia povinnosti ustanovenej právnym predpisom, vedúci zamestnanec príslušného organizačného útvaru alebo vedúci zamestnanec priamo riadenej rozpočtovej organizácie alebo príspevkovej organizácie ministerstva (ďalej len „PRO“) posúdi nevyhnutnosť takýchto výdavkov z hľadiska rozsahu a času; ak je to potrebné, navrhne zmenu príslušného právneho predpisu tak, aby bola zabezpečená efektívnosť čerpania finančných prostriedkov zo štátneho rozpočtu. Ak je to možné, je potrebné tieto výdavky odložiť do ukončenia krízovej situácie.
  3. Každá finančná operácia musí byť v čase krízovej situácie overená z hľadiska nutnosti, rozsahu a času. Po overení podľa prvej vety vedúci zamestnanec príslušného organizačného útvaru alebo príslušnej PRO posúdi, či sa objem výdavkov upraví, alebo z hľadiska času odloží.
  4. Počas krízovej situácie sa ku kontrolnému listu vykonania základnej finančnej kontroly prikladá náležité odôvodnenie nutnosti každého čerpania finančných prostriedkov zo štátneho rozpočtu.

### 

* 1. Tento príkaz ministra sa vzťahuje na všetky organizačné útvary ministerstva a všetky PRO.
  2. Porušenie povinností vyplývajúcich z tohto príkazu sa považuje za závažné porušenie služobnej disciplíny alebo závažné porušenie pracovnej disciplíny.

### Účinnosť

Tento príkaz ministra nadobúda účinnosť 15. apríla 2020.

**minister**

**Obsah**

[Príkaz ministra č. 18/2020 k čerpaniu finančných prostriedkov počas trvania mimoriadnej situácie, núdzového stavu alebo výnimočného stavu vyhláseného v súvislosti s ochorením COVID-19 1](#_Toc37751320)

[Čl. 1 1](#_Toc37751321)

[Čl. 2 1](#_Toc37751322)

[Čl. 3 Účinnosť 1](#_Toc37751323)